## Odluka Ustavnog suda republike Hrvatske broj U-III-437/1993 od 17. siječnja 1996

### NN 7/1996 (26.1.1996.), Odluka Ustavnog suda republike Hrvatske broj U-III-437/1993 od 17. siječnja 1996

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Ivan Marijan Severinac, dopredsjednik
Suda, te suci Zdravko Bartovčak, dr. Velimir Belajec, dr. Nikola
Filipović, Ante Jelavić Mitrović, mr. Vojislav Kučeković,
Jurica Malčić, mr. Hrvoje Momčinović, Milan Vuković
i Mladen Žuvela, odlučujući povodom ustavne tužbe I. B. iz
Z. radi zaštite ustvnih prava, na sjednici održanoj 17. siječnja
1996. godine, donio je sljedeću

## **ODLUKU**

1. Usavaja se ustavna tužba, te se ukidaju:

- presuda Upravnog suda Republike Hrvatske broj: Us-3644/93-5 od 26.
svibnja 1993. godine;

-rješenje Skupštine općine P. Klasa: UP/1-943-03/93-01/01, Ur.
br.: 2177-04-02/2-93-3 od 23. veljače 1993. godine.

2. Ova odluka objavit će se u "Narodnim novinama".

Obrazloženje

1. B. iz Z., zastupan po punomoćniku D. R., odvjetniku iz P. podnio
je Sudu ustavnu tužbu povodom akata navedenih u izreci ove odluke.

Presudom Upravnog suda Republike Hrvatske označenom u izreci
ove odluke odbijena je tužba u pravnom sporu podnositelja ustavne tužbe
podnesena protiv u izreci navedenog rješenja Skupštine općine P.,
kojim je utvrđen opći interes radi eksproprijacije nekretnina
navedneih u tom rješenju radi izgradnje mikroakumulacije i regulacije potoka
Panonski u katastarskoj općini Z.

Podnositelj ustavne tužbe, smatra da je navedenim rješenjem kao i presudom
suda povrijeđeno njegovo pravo vlasništva zajamčeno u stavku
I. članka 48. Ustava Republike Hrvatske. Smatra da Skupština općine
P. dana 23. veljače 1993. godine nije više mogla donositi rješenje
o utvrđivanju i postojanju općeg interesa radi izvlaštenja nekretnina
u njegovom vlasništvu navedenih u osporenom rješenju. Ustav Republike Hrvatske,
ističe se u ustavnoj tužbi, ne daje više mogućnost da i skupštine
općine provode izvlaštenje vlasnika nekretnina niti daje mogućnost
da se utvrđuje postojanje općeg interesa kao osnovice i uvjeta
za izvlaštenje vlasnika nekretnina.

U provedenom postupku pribavljen je spis Skupštine općine P. i
spis Upravnog suda Republike Hrvatske, te je u iste izvršen uvid.

Ustavna tužba je osnovana.

Donošenjem i proglašenjem Ustava Republike Hrvatske 21. prosinca 1990.
godine prestala je mogućnost utvrđivanja općeg interesa
normiranog odredbom članka 11. zakona o eksproprijaciji ("Narodne
novine", broj 28/87, 39/88 i 73/91 - pročišćeni tekst)
kao osnovice za izvlaštenje, jer Ustav u članku 3. utvrđuje
- između ostalih - i nepovredivost vlasništva kao najvišu vrednotu
ustavnog poretka, a odredbom stavka 1. članka 48. jamči se
pravo vlasništva kao jedna od najviših vrednota ustavnog poretka.

Ustav ipak omogućuje oduzimanje i ograničenje vlasništva
propisujući u stavku 1. članka 50, da je zakonom moguće
u interesu Republike ograničiti i oduzeti vlasništvo uz naknadu
tržišne vrijednosti.

Stoga svatko tko nakon donošenja i objave Ustava Republike Hrvatske,
tj. nakon dana 21. prosinca 1990. godine, donosi akte kojima oduzima ili
ograničava vlasništvo na način i po postupku koji nije u
skladu s navedenom ustavnom odredbom, unatoč tome što navedena zakonska
odredba nije formalnopravno prestala važiti, postupa suprotno navedenoj
ustavnoj odredbi, a time čini povredu prava vlasništva zajamčenog
Ustavom.

Ustavni sud Republike Hrvatske je zbog toga pružio zaštitu Ustavom zajamčenog
prava vlasništva podnositelja ustavne tužbe. Ovo stoga što je zakonska
odredba članka 11. Zakona o eksproprijaciji - pročišćeni
tekst ("Narodne novine", broj 73/91) suprotna navedenoj ustavnoj
odredbi koja propisuje kada se, ali samo zakonom, može oduzeti i ograničiti
vlasništvo. Ustavni sud, naime, ocjenjuje ustavnost propisa svakodnevno
sve dok postoji mogućnost takove ocjene. U ovome slučaju Ustavni
sud je bio u mogućnosti ocjenjivati ustavnost osporenih akata, jer
o ustavnoj tužbi nije odlučivao do 18. veljače 1994. godine,
kojeg je dana stupio na snagu Zakon o izvlaštenju ("Narodne novine",
br. 9/94.).

Ustavni je sud ocijenio ustavnost osporenih akata i njima počinjenu
povredu Ustavom zajamčenog prava vlasništva primjenom odredbe stavka
1. članka 50, jer Ustav ne poznaje "opći interes",
već "interese Republike".

Iz navedenih razloga Sud je u skladu s odredbom 59. i 60. Poslovnika
Ustavnog suda Republike Hrvatske ("Narodne novine", broj 29/94)
ustavnu tužbu usvojio i osporene akte, zbog povrede Ustavom zajamčenog
prava vlasništva (čl. 48. Ustava) osporene akte ukinuo.

Odluka o objavi temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine" broj
13/91).

Broj: U-III-437/1993.

Zagreb, 17. siječnja 1996.

USTAVNI SUD REPUBLIKE HRVTSKE

Dopredsjednik

**Ivan Marijan Severinac**, v. r.

Odluka, NN 7/1996-115